खीर इक दिन बरखा बरा दी ही। दफ्तरा छुट्टी करियै आया हा पर घर पुज्जने दी तौल नखो। अपने गै बचारा च डुबे दा हा जे इक बाज मेरे कन्नें पेई “आप के पास दस पैसे हैं?” में इसलै कोई स्हारा लब्बा दा हा जेड़ा मिगी बरखा दे बरने तक बोर नेईं होन देऐ। में झट गै इक दस्सी उदी तली पर टकाई। “Not this another one” ए नेईं दुई कोई होर’ उन्ने परता दित्ता। में दुई दस्सी उदी तली पर टकाई। पैहली उन मिगी परती दित्ती। इस्से चाली ओ दोऊं त्रै बारी मिगी इक दस्सी लेइयै दुई दस्सी दिन्दा रेआ। मिगी कोई पता-थौ नेईं लग्गा जे ओ के चांह्‌दा हा। में उदा ध्यान होर कुसे बक्खा परताने आस्तै आख्या-“आओ चाह् दा इक प्याला लैचे।” ओ पता नेई किस चाली मेरी गल समझेआं या अनसमझेआं मेरे ने इक चाह् आली दुकान पर जाई बैठा। चाह् दे पैह्‌लां दो ग्लास पानी मैं मंगाया। अपना ग्लास पानी तां में पीता पर उसदा ग्लास उस्सै चाली पेदा रेआ। मिगी लग्गा जे उस्सी त्रेह नखो।